पणजी: गोवा सीएम मनोहर पार्रिकर का स्वास्थ्य ठीक नहीं चल रहा है। वे रविवार को दिल्ली से गोवा लौटे थे। वहीं उनके लौटने के एक दिन बाद ही गोवा में भाजपा की कोर समिति आज बैठक कर प्रदेश की राजनीतिक स्थिति पर चर्चा करेगी। दिल्ली स्थित अखिल भारतीय आयुर्विज्ञान संस्थान (एम्स) में पार्रिकर का अग्नाशय संबंधी बीमारी के लिए इलाज चल रहा था। भाजपा नेता ने बताया कि राज्य की कोर समिति बैठक में गोवा के मौजूदा राजनीतिक हालात पर चर्चा करेगी। कोर समिति भाजपा की मुख्य निर्णायक समिति है जिसमें वरिष्ठ नेता मनोहर पार्रिकर, केन्द्रीय मंत्री श्रीपाद यशो नाइक, लोकसभा सदस्य नरेंद्र सवाईकर और प्रदेश पार्टी अध्यक्ष विनय तेंदुलकर सहित अन्य शामिल हैं।